Veitur hafa sett upp búnað til að lýsa hluta þess kalda vatns sem íbúar borgarinnar fá úr vatnsbólunum í Heiðmörk . Með því eru örverur , sem geta borist í vatnsbólin , gerðar óvirkar áður en vatninu er veitt út í dreifikerfið . Vatn úr borholum á svokölluðu neðra svæði vatnstökusvæðisins í Heiðmörk fer í gegnum lýsingarbúnaðinn . Nú standa yfir prófanir á losun bakvatns hitaveitu í regnvatnslagnir fráveitu í Árbæ . Tilgangur tilraunanna er að meta hversu mikið af vatni , sem farið hefur í gegnum hitaveituna í hverfinu , er óhætt að losa án þess að hitastig í viðtaka breytist . Losunarstaðir vatnsins eru á 16 stöðum sem allir leiða út í annað hvort Elliðaár eða Grafarvog . Veitur og Garðabær hafa gert með sér samkomulag um uppbyggingu innviða fyrir hleðslu rafbíla í bænum . Markmiðið er að koma upp hleðslubúnaði fyrir rafbíla þeim til afnota sem síður geta komið slíkum búnaði upp heima fyrir og starfsfólki Garðabæjar . Innviðir fyrir hleðslubúnaðinn verða byggðir upp á fjórum stöðum í landi Garðabæjar eða á lóðum tengdum stofnunum sveitarfélagsins og er áætlað að þeir verði tilbúnir á næsta ári . Þeir staðir sem um ræðir eru Ásgarður , Akrar , Sjálandsskóli og Hofsstaðaskóli . Tekin hefur verið ákvörðun um að fresta sölu hitaveitu og vatnsveitu Veitna í Bláskógabyggð . Við yfirferð á sölugögnum , sem áhugasamir kaupendur gátu fengið afhent hjá Veitum , kom í ljós skekkja í upplýsingum . Því hefur verið ákveðið að afturkalla núverandi gögn og að fresta sölu veitnanna um hríð eða þar til sölugögn hafa verið yfirfarin og leiðrétt . Vatnsveita og hitaveita Veitna í Bláskógabyggð voru auglýstar til sölu í byrjun nóvember . Um er að ræða veitur er einkum þjóna sumarhúsum á svæðinu og eru þær meðal minnstu rekstrareininga fyrirtækisins . Vegna tengingar hitaveitu má reikna með að heitavatnsþrýstingur verði lágur í Vogahverfi , Laugarási og við Laugardal í Reykjavík mánudaginn 11. nóvember og heitavatnslaust þar sem byggð stendur hærra . Laugardalslaug verður lokuð vegna vinnunnar og reikna má með að lokunin hafi áhrif á þjónustu á svæðinu .